Oma Ekhvan avulla myös läheisen asiat helposti hoitoon

Etelä-Karjalan hyvinvointialue ottaa 1.4. käyttöön Oma Ekhva -sovelluksen. Se tarjoaa palveluita samaan tapaan kuin yksityisten lääkäriasemien vastaavat sovellukset.

- Oma Ekhva kokoaa digitaaliset palvelut helppokäytettöiseksi kokonaisuudeksi, kertoo kehittämispäällikkö Kaisa Pesonen.

Oma Ekhva on käytettävissä matkapuhelinsovelluksena ja siihen pääsee kirjautumaan myös ekhva.fi -verkkosivujen kautta ilman apin lataamista.

Oma Ekhvan palveluita ovat chatit terveydenhuoltoon ja sosiaalipalvelujen neuvontaan, kiireettömät viestit hyvinvointialueen palveluihin, esitietolomakkeet ja etävastaanotot.

-Tavoitteenamme on luoda Suomen parhaat hyvinvointialueen digipalvelut. Ekhva uskaltaa kehittää palveluitaan. Sosiaali- ja terveydenhuollon palveluiden lisäksi Oma Ekhvan kautta saa yhteyden myös pelastuslaitoksen neuvontapalveluihin, Pesonen kertoo.

Hyvinvointialueen digitaaliset palvelut 1.4. alkaen Oma Ekhva -sovelluksesta. Palvelut ovat vakituisten asukkaiden lisäksi myös matkailijoiden ja opiskelijoiden käytettävissä. Palveluista suurin osa saatavilla 24/7.

Muutoksia digipalveluihin

Osa nyt käytössä olevista digipalveluista siirtyy huhtikuusta alkaen Oma Ekhvaan. Verkkosivuilla ollut eAsiointi eli Hyvis poistuu käytöstä 31.3. klo 12.

Myös chatit siirtyvät ekhva.fi -verkkosivuilta Oma Ekhva -sovellukseen. Uusina chatteina avautuvat hyvinvointiasemien ja sosiaalihuollon chatit. Sosiaalihuollon chat tarjoaa apua arjen haasteisiin sekä palveluihin liittyviin kysymyksiin. Sovellukseen siirtyvät neuvolan, opiskeluterveydenhoidon, päivystysavun ja suun terveydenhuollon chatit.

Myös etävastaanotto siirtyy 1.4. käytettäväksi Oma Ekhvan kautta.

Asioinnin jouhevoittamiseksi Oma Ekhva -sovelluksen voi ladata itselleen valmiiksi jo 31.3. jolloin käyttö on helppo aloittaa 1.4. alkaen. Sovelluksen voi ladata maksutta Google Play ja App Store -sovelluskaupoista.

Näin lataat Oma Ekhvan puhelimeesi

Lataa Oma Ekhva -sovellus puhelimeesi jo 31.3. Valitse sovelluskauppa puhelimesi appivalikosta. Android-laitteilla Google Play ja Applen laitteilla App Store.

Etsi ja lataa Oma Ekhva -mobiilisovellus kirjoittamalla Oma Ekhva sovelluskaupan hakukenttään. Valitse Lataa. Kun lataus on valmis, avaa Oma Ekhva -appi puhelimesi appivalikosta.

Kirjaudu valitsemallasi Suomi.fi -tunnistautumistavalla.

Voit myös käyttää Oma Ekhvaa verkkoselaimellasi osoitteessa www.ekhva.fi.

Helppokäyttöinen ja turvallinen

Oma Ekhvasta on haluttu selkeä, turvallinen ja helppokäyttöinen. Sisällön suunnittelussa on otettu huomioon myös ihmiset, jotka eivät ole syntyneet kännykkä kädessään tai joilla on jokin käyttöön vaikuttava rajoite tai vamma.

-Sovellus on valikoltaan yksinkertainen ja selkeä, Pesonen kuvaa sovellusta.

Sovellukseen tunnistaudutaan Suomi.fi kautta, joko pankkitunnuksilla tai mobiilivarmenteella. Tämän jälkeen Oma Ekhvan palvelut ovat asiakkaan käytettävissä. Sovelluksesta pääsee siirtymään myös kansallisiin palveluihin, kuten OmaKantaan.

Palvelut Oma Ekhvassa 1.4.2025

Chatit
Chatit siirtyvät ekhva.fi-sivustolta Oma Ekhvaan

Ajanvaraus
Tuttu ajanvaraus linkin kautta.

Kiireetön yhteydenotto
Ota yhteyttä kätevästi viestillä. Vastaamme kahdessa arkipäivässä.

Etävastaanotot
Liity videovastaanotolle tai etäryhmään.

Asioi läheisesi puolesta
Asioi alle 12-vuotiaan lapsen puolesta. Hae Suomi.fi -valtuutus asioidaksesi täysi-ikäisen puolesta. Hae valtuutus ennen maaliskuun loppua, että mahdollisuus läheisen puolesta asiointiin säilyy. Ajanvaraus 12-17 vuotiaiden puolesta tulossa myöhemmin tänä vuonna.

Paperiton asiointi
Esitietolomakkeet ja esimerkiksi sairaslomatodistukset kulkevat kätevästi diginä.

Palautetta toivotaan

Oma Ekhvasta toivotaan palautetta. Palautetta voi antaa sovelluksen kautta tai jättämällä sen ekhva.fi -sivun Palaute-sivuille.

-Asiakaspalaute on keskeisessä roolissa. Palaute tulee heti hyötykäyttöön, sillä Oma Ekhvan julkaisun jälkeen kehittäjien katse kääntyy jo seuraavaan suurempaan päivitykseen, joka ajoittuu syksylle, kertoo Pesonen.

Tukea Oma Ekhvan käyttöön neuvontapisteiltä

Oma Ekhvan käyttöönoton tueksi järjestetään neuvontapisteitä ympäri Etelä-Karjalaa. Pisteet ajoittuvat huhtikuulle, mutta tukea suunnitellaan eri muodoissaan koko vuoden ajalle. Neuvontapisteelle voi tulla kysymään Oma Ekhvan palveluista ja paikalla autetaan sovelluksen lataamisessa.

Katso neuvontapisteiden ajat ja paikat tästä

Tutustu Oma Ekhvaan ekhva.fi/omaekhva